《贺新郎 南耕齿疾养疴南岳山房初夏同雪持南水放庵过访词以赠》
清代·陈维崧

卧疾禅房里。问君年，才过四十，胡为如此。人笑君同师伯齴，君只狂呼自喜。

狗窦豁、尽容卿未。犹剩左车能决肉，更何妨、拥鼻哦经史。

石可漱，砺吾齿。

青鞋且踏南山寺。更同行、诗僧词客，善谈名理。啖罢山厨樱笋饭，佛阁晴空漫倚。

一饱后、破除万事。谁坐寺门閒说虎，万山松，一霎腥风起。

亟摇手，真来矣。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。